als_Latn dik_Latn sag_Latn
Kryetari i AAK-së, Ramush Haradinaj, gjatë fjalimit të tij në Kuvend, ka kërcënuar me protesta, duke thënë se pranvera po afrohet dhe Qeveria mund të përballet me popullin. “E kemi një mundësi serioze me e marrë anën e popullit. Mos harroni që pranvera e koha nxehet e më pas do të përballeni me popullin. Ne duhet të qëndrojmë me popullin. Në rast se nuk e bëni këtë nuk do të keni mundësi me luajt më shumë fshehtas”, ka thënë Haradinaj.
Një paralajmërim për protesta të reja për Trepçën e tha edhe deputeti i Kuvendit të Kosovës nga Lëvizja Vetëvendosje, Glauk Konjufca. Ai tha se Qeveria e ka ndërmend ta shesë Trepçën. “Që tash po ju bëj thirrje qytetarëve të Kosovës: Qytetarë të dashur, kjo qeveri ndryshe nuk merr vesh, pra përgatituni për protesta të reja”, u shpreh ai.
Ndaj thirrjeve për protesta ka reaguar ministrja e Tregtisë dhe Industrisë, Hykmete Bajrami. “Nuk dola të mbroja kryeministrin sepse puna e vet e mbron, dola këtu se po bëhet thirrje për protestë”, tha ministrja Bajrami. Ajo ia rikujtoi “Vetëvendosjes” se ishin ata që kërkuan të jenë bartësit e negociatave mes Kosovës dhe Serbisë, ndërsa sipas saj sot shprehen kundër këtij dialogu.
Njohësi i çështjeve të sigurisë, Avni Islami, thotë se, paralajmërimi i deputetëve të opozitës se pranvera do të jetë e nxehtë dhe se Qeveria do të përballet me demonstrata është kërcenim serioz për Qeverinë aktuale me vet faktin se kohet e fundit opozita ka filluar të flas me një zë.
“Edhe pse është një opozitë e dobët në raport me forcën politike që e udhëheq vendin nuk do të thotë se nuk mund ta lëkund Qeverinë e Isa Mustafës, ky i fundit për shkak të trashëgimit të shumë problemeve dhe gjendjes së rend ekonomike, mendoj se nëse nuk do të filloj të lehtësohet gjendja ekonomike e sociale do të përballet me protesta e demonstrata të mëdha, dhe se çështja e Trepçës do të jetë vetëm “alibi””, thotë për gazetën “Bota sot”, eksperti i sigurisë, Avni Islami.
Ish anëtari i LDK-së, Eqrem Kryeziu, thekson për gazetën “Bota sot” se në Kuvend ka pa gatishmërinë e të gjitha partive që Projektligji përkatës të jetë pa shprehje ambivalente. “Në qoftë se është kështu, atëherë them se presioni publik, përfshirë protestat, e ka kryer misionin”, thotë Kryeziu.
Njohësi i çështjeve të sigurisë, Blerim Burjani, pohon se në mungesë të dhënies së kontributit në kuadër të zhvillimeve ekonomike, paaftësisë së gjetjes së një modeli të veprimit nga opozita dhe gjithsesi inatet e shumta që kanë katandisur skenën politike janë rezultat i paralajmërimeve se me rrugë duhet të zgjidhen problemet, e që realisht si pozita dhe opozita janë përgjegjësit kryesor të kësaj gjendje aktuale, ku qytetarët kanë humbur shpresën se një ditë do të përmirësohet jeta e tyre.
“Me përmendje të pakënaqësive nënkupton paaftësinë për të dhënë kontribut në tema ekonomike, Trepça nuk është problem politik si në vitet ’80 është dhe duhet të jetë thjesht temë ekonomike. Marrja me Trepçën duket marrje me të “vdekurit”, është mjaft komplekse, kërkon investime të mëdha, plane për tregun e jashtëm, strategji zhvillimore, e tërë çfarë mund të bëhet për Trepçën është me i mbajt në punë këta punëtor aktuale njëherë duket se nuk ka gjë tjetër”, thotë Burjani për gazetën “Bota sot”.
Ai deklaron se, ideja e kthimit të zgjidhjeve politike në rrugë është kthim në paaftësi, opozita dhe pozita duhet të bashkëpunojë në secilën variant. Sipas tij, i tërë debati në Kuvend ishte fraza politika, më shumë flitej për serbët dhe Serbinë se sa për jetën e qytetarit të lodhur nga pa zhvillimi ekonomik.
“Nëse dëshirohet progres dhe e duan Kosovën atëherë të dy palët pozita dhe opozita duhet të hartoj një program masash ekonomike, se edhe opozita ka marr vota prej qytetarëve, nuk ka marr vota me dalë në rrugë, e që kryesisht në rruge dalin militantet e jo qytetarët. Thirrja në qytetar vazhdimisht është thirrje me ik prej këtij vendi, por jo thirrje për të ndal konkretisht eksodin aktual. Tragjedia dhe eksodi nuk duhet të shfrytëzohet për tema të luftës politike ne vend. Duhet të merren masa adekuate për të ndal: korrupsionin, punësimin familjar, pasurimin pa bazë, duhet marr masa ligjore për të gjithë ata që janë pasuruar në emër të deputetit e ministrit, që janë shkolluar paralelisht nëpër universitete dhe kanë mbajt pozita deputeti e ministri e çka tjetër”, potencon Burjani.
Burjani ndër të tjera pohon se, duhet shpallen konkurse për anëtaret e bordeve, për drejtorë të ndërmarrjeve publike, për ambasador, e shërbime konsullore, në këto pozita nuk duhet të vijnë njerëz të partive politike por profesionistet, duhet të ndahet politika prej profesionit si teknokrat.
“Se kjo po ngjason si luftë për kontrollin e para publike dhe pozitave menagjeriale, por në këtë drejtim duhet të reduktohen në minimum privilegjet politike të njerëzve të gjithë s’kanë nevojë të merren me politikë, reduktimi i pagave për deputet, kryetar komunash dhe reduktim të pagave për politikanët ata dhe shumicën e qytetarëve do të shtynin në drejtim të marrjes me ekonominë e tregut e jo me politikë koti”, thotë ai.
Në fund Burjani thotë se, këtu qëndron zhgënjimi i madh, njerëzit e dikurshëm të varfër dhe të pa shkolluar sot mbajnë pushtetin e kjo nuk është gjë për tu çuditur pse jemi në këtë gjendje sepse të gjithë këta kanë shfrytëzuar pushtetin për pasurim dhe më nxënë vende pune.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn